De temperaturas, medicións e poéticas galegas contemporáneas\nA saída ao prelo dunha antoloxía é, sempre, un motivo de celebración polo que ten de volume artesanal e de aposta por achegar o lectorado a unha escolma de autoras e autores aos que, quizais, non terían chegado se non fose a través desta vía. Por esta razón, e outras moitas, cómpre celebrar este Punto de ebullición: Antología de la poesía contemporánea en gallego que a poeta Miriam Reyes (Ourense, 1974) ofrece a lectoras e lectores hispanofalantes, un volume que sae ao prelo no 2015 grazas ao Fondo de Cultura Económica e que recolle un total de quince voces senlleiras do panorama poético galego.\nReyes artella un espazo onde presentar as biobibliografías e as traducións ao castelán, da súa autoría, dunha selección de poemas de Xosé María Álvarez Cáccamo, Chus Pato, Pilar Pallarés, Manuel Rivas, Lois Pereiro, Antón Lopo, Xela Arias, Ana Romaní, Manuel Outeiriño, Xabier Cordal, Olga Novo, María do Cebreiro, Yolanda Castaño, Olalla Cociña e Daniel Salgado. Tal e como advirte Reyes no limiar, os criterios a partir dos cales se constrúe o volume —«autores nacidos a partir de 1950 e con alomenos dúas obras publicadas»— poden excluír, e de feito exclúen, voces novas e interesantes. Non obstante, malia ao «son todas as que están, mais non están todas as que son», consubstancial ás antoloxías, valoramos o volume como mapa altamente certeiro dalgunhas das achegas máis sobranceiras da poesía galega contemporánea ata o presente, cuxa lectura de seguro chamará o lectorado a continuar co seu mergullamento neste eido.\nSubliña Reyes que esta antoloxía «más que una carta de presentación [...] quiere ser una oportunidad de placer y aprendizaje» (p. 23) e así o demostra ao escoller quince propostas poéticas ben diferenciadas nas que se atopan desde voces consagradas como Cáccamo, Rivas ou Pallarés ata voces máis novas como Cociña e Salgado. Percíbese, pois, unha vontade de fotografía panorámica e de campo amplo, que dea conta da importancia do xénero no sistema literario galego e da súa boa saúde na actualidade malia a, coma sempre é apuntado pola crítica, o discreto do seu alcance e público potencial, en comparación con outros xéneros.\nO estudo preliminar de Reyes ofrece de xeito sintético un completo achegamento crítico ás diferentes realidades existentes arredor da poesía galega contemporánea —«1976, sube la temperatura», «Focos de calor I. Grupos y publicaciones colectivas», «Focos de calor II. Penélope también navega», «Focos de calor III. No solo en el papel vive el texto», «Antologías de la ebullición», «Punto de ebullición»—. Resúltannos de especial interese o apartado que Reyes adica á poesía galega de autoría feminina cuxo título fai referencia ao poema de Xohana Torres «Eu tamén navegar» —onde a mítica Penélope pensa para si mesma un papel activo na historia— reivindicado como lema e bandeira polas poetas e escritoras galegas ata o día de hoxe. Asemade, Reyes centra, moi acertadamente, o epígrafe «No solo en el papel vive el texto» para introducir o protagonismo adquirido polas dinámicas poéticas que transcenden o libro. A través desta fiestra, o lectorado poderá achegarse, por exemplo, a diversos proxectos actuais tales como a videopoesía de Yolanda Castaño, a performance de Antón Lopo, a performance musical de Aldaolado e O Leo ou os experimentos cibernéticos de Estíbaliz Espinosa.\nCon este volume Reyes vén a aumentar o número do que ela denomina, no penúltimo epígrafe do limiar, «antologías de la ebullición». Punto de ebullición sitúase, máis concretamente, ao ronsel de antoloxías bilingües (galego-español) como Novas de poesía_17 poetas, saída ao prelo no 2014 grazas á Fundación Uxío Novoneyra e artellada pola poeta catalá Ana Gorría. A publicación da antoloxía de Reyes no Fondo de Cultura Económica garante a difusión dos versos galegos entre un lectorado amplo que, de seguro, agradecerá pontes coma esta cara ás nosas letras actuais.\nOs acertos de Reyes na confección do volume teñen que ver coa variedade de autoras e autores antologados, escollidos todos eles por axudar a dilatar o panorama poético galego, abríndoo a novos diálogos ao tempo que o fornece de numerosos (contra)discursos. Asemade, grazas a esta antoloxía, garántese a difusión de poéticas irrepetíbeis ás que, desde o noso punto de vista, sempre cómpre volver, tales como as de Lois Pereiro, homenaxeado no Día das Letras Galegas 2011, e Xela Arias, candidata a esta celebración do «dezasete de maio».\nAínda máis, percíbese neste volume o coidado que Reyes pon na selección dos textos coa vontade de rexistrar a evolución de cada un dos proxectos poéticos antologados amosando composicións tanto dos primeiros coma dos últimos poemarios. Por este motivo, a antoloxía garante o acceso a senlleiros e interesantes títulos de recente publicación como Cráter de Olga Novo (Toxosoutos, 2011), Carne de Leviatán de Chus Pato (Galaxia, 2013), A segunda lingua de Yolanda Castaño (Fundación NovaCaixaGalicia, 2014) ou Os inocentes de María do Cebreiro (Galaxia, 2014), entre outros.\nPunto de ebullición abre xanelas a unha produción poética periférica que, no canto de presentarse feble ou conformista, aproveita este posicionamento para construírse como exemplo de experimentación, transgresión e inconformismo. Esta antoloxía converterase, sen dúbida, nun volume de referencia dirixido a que as lectoras e os lectores comproben por si mesmos a calidade dun corpus de poesía contemporánea vehiculado nunha lingua minorizada que, en palabras de Reyes, resulta «equiparable al de lenguas completamente normalizadas» (p. 18) en termos de experimentación e tratamento da linguaxe poética. En definitiva, achegas coma esta convértense en «mapas de calor» onde a poesía do noroeste aparece destacada con cores intensas para que non se esquezan nin xeografías nin protagonistas.\nAntía Marante Arias\n«Siempre te das con una pared al buscar la exactitud de las palabras»\nUnha escolma da poesía galega de hoxe: Punto de ebullición, de Miriam Reyes\nActualidad de la poesía gallega\nQuince poetas Galegos\nUna poesía que hierve\nEntrevista a Miriam Reyes\nCuanto el poema puede dar\nLa luz de los versos


OBRADOIRO DE EMPREGO: RESULTADOS DEFINITIVOS DA SELECCION DO PERSOAL DIRECTIVO, DOCENTE E ADMINISTRATIVO\nPublícanse os resultados definitivos da selección do persoal directivo, docente e administrativo do obradoiro de emprego 2019/20 " Actividades de conservación e mellora forestal na Comunidade Intermunicipal Lambre-Mandeo".\nOBRADOIRO DE EMPREGO: RESULTADOS DA SELECCIÓN DO ALUMNADO\nPublícanse os resultados da selección do alumnado do obradoiro de emprego 2019/20 " Actividades de conservación e mellora forestal na Comunidade Intermunicipal Lambre-Mandeo".\nOBRADOIRO DE EMPREGO: RESULTADOS DA SELECCIÓN DO PERSOAL DIRECTIVO DOCENTE E ADMINISTRATIVO\nPublícanse os resultados da selección do persoal directivo, docente e administrativo do obradoiro de emprego 2019/20 " Actividades de conservación e mellora forestal na Comunidade Intermunicipal Lambre-Mandeo".\nResultados persoal docente\nLISTAXE DO RESULTADO DAS ENTREVISTAS AO ALUMNADO DO OBRADOIRO DE EMPREGO\nPublícase a listaxe do resultado das entrevistas ao alumnado do obradoiro de emprego 2019/20 " Actividades de conservación e mellora forestal na Comunidade Intermunicipal Lambre-Mandeo".\nListaxe entrevistas alumnado\nEspazo "Encontro coas familias"\nA Asociación socio-educativa Antonoy Gandoy organiza, coa colaboración do Concello de Irixoa o espazo "Encontro coas familias" . Un espazo de encontro semanal para nais e pais con crianzas menores de tres anos para reflexionar e debatir sobre educación, e compartir tempos e espazos lúdicos cos/as fillos e as fillas Se queres participar achégate o día 7 de outubro ás 18:00 horas á Biblioteca Municipal.\nEncontro coas familias\nUnha unidade móbil de doazon de sangue estará instalada no campo da Festa de irixoa o día 7 de outubro de 16:00 a a 21:00 horas.\nA través do Programa da Xunta de Galicia, Ler Conta Moito, o concello de Irixoa oferta o día 30 de setembro un obradoiro de escritura creativa na Biblioteca Municipal ás 11:00 horas. Este obradoiro de escrita funciona como unha receita.A través destes pasos, que son como ingredientes que van desde a inspiración á lectura pasando pola escrita, descubrimos tanto o traballo que hai detrás dun texto como os elementos narrativos e como conxugalo todo\nDebido á realización de traballos de modificación do sistema de comunicacións na Casa do Concello, o luns día 23 a partir das 11:00 estará interrumpida o Rexistro Presencial así como outros servizos que dependan de unha conexión a internet para o seu funcionamento. Para a iniciación de trámites ou presentación de documentos poderá facerse alternativamente desde a sede electrónica do concello, que non se verá afectada por esta interrupción. Á sede electrónica de Irixoa accédese dende a dirección https://sede.irixoa.es


A Presidenta da Deputación anuncia que o Val Miñor vai dispor de 7,5 millóns de euros en 2022 para impulsar a súa recuperación ·\nInicioVal MiñorBaionaA Presidenta da Deputación anuncia que o Val Miñor vai dispor de...\n“Baiona, Gondomar e Nigrán teñen na Deputación unha aliada que vai da man dos concellos e que dota á xente de servizos e dereitos para que non teña que irse a vivir a outros lugares”\n“Ningunha Administración investiu tanto e con tanto tino para transformar os tres concellos do Valmiñor”. Así o reivindicou hoxe a presidenta da Deputación, Carmela Silva, durante a súa comparecencia para render contas dos seis anos transcorridos dende o cambio no Goberno provincial, un tempo no que o investimento nesta comarca alcanzou a histórica cifra de 30.256.000 euros. Carmela Silva anunciou, ademais, que o Valmiñor vai dispor doutros 7,5 millóns de euros de fondos provinciais xa o ano próximo para despregar “políticas expansivas que impulsen a recuperación”. Unha inxección que chegará coas novidades do Plan Concellos bianual 2022-23 (dotado con máis de 5 millóns de euros para a comarca) e o plan extraordinario ReacPon (que subvencionará tres grandes proxectos municipais con máis de 2,4 millóns.\nA presidenta puxo énfase no impacto dos plans extraordinarios, como:\nDepoRemse, pensado para a seguridade viaria en espazos públicos municipais.\nPlan de Reequilibrio beneficiáronse os concellos de Gondomar, “facendo unha obra que creou outro Gondomar, que é a praza da Paradela e contorna; unha obra que creou un verdadeiro centro, unha praza onde antes había unha estrada pola que pasaban vehículos e non paraban”.\nÁgora, que ten como obxectivo recuperar o 50% do espazo que ocupan os vehículos para as persoas\nReacPon dedicaranse ás obras do paseo Pinzón (Baiona); a rúa Otero Pedraio (Nigrán), e a praza de Rosalía de Castro (Gondomar).\nA área de Infraestruturas investiu preto de 4 millóns de euros para executar un total de 23 proxectos nas 18 estradas provinciais da comarca.\nSendas peonís de Nigrán. Carmela Silva aproveitou a súa comparecencia para anunciar que xa están rematados os proxectos das sendas peonís de Nigrán, na EP-2106 Ramallosa-Parada (entre Camos e Chandebrito) e na EP-2102 Nigrán-Vincios (dende Areíña a Parada) e anunciou que en breve asinaranse os convenios co concello do que vai ser “un cambio radical en Nigrán”.\nIgualdade, que distribuíu preto de 115.000 euros en 67 subvencións para os tres concellos e colectivos sociais. Neste punto Carmela Silva destacou que trátase dun emblema da Deputación que, coa súa proactividade, está a conseguir que “polo menos outras Administracións comezaran tamén a falar de Igualdade”.\nO departamento provincial de Cohesión Social. A dinamización social con programas destinados para o avellentamento activo e a cohesión lograron a participación dun total de 3.851 persoas ao longo destes seis anos.\nO servizo provincial de Emprego posibilitou que 112 persoas que remataban os seus estudos universitarios ou de FP superior puidesen ter o seu primeiro contrato, pagado segundo convenio, e iniciar a súa carreira laboral.\nSmartPeme, un programa singular en toda España e que chegou a un total de 44 empresas do Val Miñor que hoxe avanzaron na súa modernización e integración dixital gracias a un investimento de 156.000 euros.\nEn canto ao investimento da área de Turismo, Carmela Silva avanzou o proxecto piloto de “praia intelixente” que se vai desenvolver en Nigrán no marco do programa “Tourist Inside”, financiado pola UE. Cunha dotación de 300.000 euros converterá a praia América nun espazo sostible, con redución da pegada de carbono e que aposta pola calidade na atención ao turista. Unha das medidas concretas que inclúe é unha aplicación móbil que, entre outras cousas, ofrecerá información online sobre tempo real de desprazamento en función do tráfico ou a ocupación das zonas de aparcamento. A presidenta tamén destacou o crecente número de empresas con selo de calidade turística SICTED e lembrou que a provincia de Pontevedra xa é líder de España en número de certificados. Unha calidade que tamén chegou ás oficinas de información da Rede Rías Baixas de Baiona e Nigrán coa Q de calidade.\nDende a área de Transición Ecolóxica apostouse polo sector primario, subvencionando á Cooperativa de Pesca da Anunciada de Baiona, con 34.000 euros. Ademais, a Deputación impulsou a creación do parque forestal do río Táboas (Nigrán) e os sendeiros azuis de Baiona e Nigrán.\nA Administración Electrónica e o Padrón Electrónico chegaron ao Valmiñor da man da Deputación. “Xa era unha obriga legal cando chegamos, pero ningún concello a tiña”, destacou Silva. A Deputación, ademais de proporcionar o soporte tecnolóxico, formou ás/aos traballadoras/as e concelleiras/os. Gondomar e Baiona beneficiáronse, toda vez que Nigrán dispoñía doutro sistema. Silva destacou tamén que a Deputación foi a chave para acceder aos fondos europeos. No Valmiñor foron máis de 407.000 euros distribuídos entre as actuacións de renovación das redes de iluminación pública con fondos do IDAE e a modernización dos puntos limpos de Gondomar e Nigrán con Estraee para adaptalos á normativa europea sobre lixo electrónico e eléctrico.\nGES do Valmiñor. Finalmente, a presidenta detívose para explicar que a Deputación ten achegado 480.000 euros para o financiamento do Grupo Supramunicipal de Emerxencias (GES) do Valmiñor con cargo aos compromisos incluídos nos convenios asinados coa Xunta de Galicia para os períodos 2016-18 e 2019-21. Neste senso destacou as dificultades que entraña a sinatura do convenio 2022-24 que a Xunta de Galicia está tratando de impoñer ás deputacións sen negociación previa.\nArtigo anterior“Os dous de sempre”. A única novela de Castelao\nSeguinte artigoFernando Álvarez, Arturo Barba e Loreto Aramendi farán soar o órgano da Concatedral de Vigo no festival 8 pés


Os veciños de Vilela xa disfrutan da nova praza creada polo Obradoiro de Emprego do Concello da Rúa | Creando Tu Provincia\nCoa creación de dous obradoiros para fomentar a creación de postos de traballo, o PP cumpriu un dos puntos do seu programa electoral A Rúa.\nDende hai unhas semanas os veciños de Vilela xa poden disfrutar dun novo espacio público na súa localidade: a Praza do Xestal. Este lugar de recreo foi construido polo Obradoiro de Emprego do Concello da Rúa, nun terreo doado por María del Carmen Arias, veciña do municipio que tamén cedeu o fermoso cruceiro que alí se instalou.\nTras esta primeira fase das obra xa rematada, o alcalde da Rúa, Avelino García Ferradal, espera que “nos próximos meses poidan retomarse os traballos para mellorar o piso, instalar mobiliario urbano e prantar distintas especies vexetais”.\nCoa posta en marcha dos dous obradoiros de emprego que xestionou durante estos catro anos, o PP cumpriu un dos puntos do seu programa electoral de 2011: a creación de talleres que fomenten a aparición de novos postos de traballo. Ademais de axudar a disminuir o número de desempregados, estas accións permitiron mellorar multiples espacios do Concello da Rúa a través de traballos como os realizados en Vilela ou en Somoza, onde se arranxou o parque infantil e se recuperou o seu entorno.\nEtiquetas: concello da Rúacreada polo Obradoiro de Empregonova prazaVilela\npor Redacción CTP · Published 26 octubre, 2017\nSiguiente historia El PP de O Barco solicita la mejora de la iluminación y el acondicionamiento del parque de ‘A Lamela’\nHistoria previa O Concello do Barco asinou un convenio de colaboración co Instituto de la Mujer y para la Igualdad de Oportunidades


A directora xeral de Recursos Humanos do Sergas, Ana Comesaña Álvarez, presidiu está mañá a xuntanza da Mesa Sectorial de Sanidade, na que abordou xunto coas organizacións sindicais, o incremento do 6’4% na partida orzamentaria que a Xunta de Galicia destinará aos cadros de persoal dos centros sanitarios galegos, durante o ano 2022.\nDurante a reunión celebrada está mañá na Consellería de Sanidade, a directora xeral Recursos Humanos informou tamén que do total dos orzamentos destinados ao Servizo Galego de Saúde, o 42,7% ten como destinatario o seu persoal. Así, destacou que respecto do ano 2021, prodúcese un incremento global no orzamento do 6,44% e, no caso específico da atención primaria, unha suba do 9,13%.\nNesta mesma liña, abundou Comesaña Álvarez, ao dispór dun presuposto maior, o Servizo Galego de Saúde incrementa con 1.330 prazas a súa plantilla, respecto do ano pasado. Nesta cifra neta, descóntanse xa as amortizacións de prazas de categorías en extinción, como pode ser a dos médicos de asistencia pública domiciliaria que se realizaron durante este ano, sendo a cifra real de novas prazas dotadas, 1.388.\nOs orzamentos contemplan un elevado número de prazas (982) destinadas á estabilización do emprego temporal nas categorías de facultativo especialista de área (409), de persoal de enfermaría (298), persoal técnico superior sanitario (60), persoal técnico en coidados auxiliares de enfermaría (183), e celador do ámbito hospitalario (32).\nPola súa banda, no que atinxe ao persoal residente en formación, MIR e EIR, o incremento de prazas ascende a 162.\nDo mesmo xeito, o Plan Galego de Hospitalización a Domicilio contará con novos efectivos nas categorías de médico e persoal de enfermería. Ademais, o Plan de Saúde Mental de Galicia postcovid-19 2020-2024, verá incrementado o seu número de profesionais nas categorías de: psiquiatría, psicoloxía clínica, enfermaría especialista en saúde mental, traballo social, terapia ocupacional e nos coidados auxiliares de enfermaría. O incremento de prazas nestes dous plans suma un total de 49 prazas.\nSeguindo coa ampliación dos cadros de persoal, dótase á atención primaria con 28 novos profesionais da categoría de farmacéutico e con 81 enfermeiros. Estas prazas, engádense ás 308 plazas do Plan Galego de atención primaria 2019-2021. A creación destas prazas responde á estratexia do goberno galego de traballar nunha reorganización deste nivel asistencial, que permita desenvolver en plenitude as competencias de cada categoría profesional implicada na atención primaria.\nAsi mesmo, dótanse novas prazas para consolidar os nomeamentos de continuidade con 3 anos de vinculación continuada en prazas de cadro, cumprindo o compromiso acadado cos sindicatos asinantes do acordo para este contrato de continuidade, o que permitirá contar cun incremento adicional de 20 médicos de familia en atención primaria, e con 66 enfermeiros.\nCreación dunha nova especialidade para a atención primaria\nNa reunión desta mañá, a responsable de Recursos Humanos do Sergas informou tamén da inclusión no proxecto de Lei de Medidas para o ano 2022, así como na Lei de Orzamentos, de diversas medidas coas que a Xunta de Galicia procurará paliar grave déficit de médicos de familia cos que conta o sistema sanitario.\nEntre elas, destaca a creación dunha nova categoría de facultativo especialista en atención primaria. Os profesionais que accedan a esta nova categoría, desempeñarán as súas funcións nos centros de saúde e atenderán as urxencias nos Puntos de Atención Continuada (PAC), sendo retribuídos de acordo ás condicións singulares de prestación da asistencia sanitaria. As características desta nova categoría serán obxecto de negociación coa Mesa Sectorial.\nO Sergas aposta por incorporar novas prazas sen afectar aos médicos de familia que desempeñan na actualidade o seu labor nos PAC e centros de saúde e, xa que logo, evitandolles a obriga de facer gardas. O conxunto de medidas para paliar o déficit de profesionais médicos serán transitorias e, inicialmente, contarán cunha duración de cinco anos.\nPlan de ordenación de Recursos Humanos para a atención primaria\nNa súa aposta por optimizar a atención primaria, a Administración sanitaria galega comprometeuse a elaborar un Plan de ordenación de Recursos Humanos para este nivel asistencial. Nesta liña, o xerente do Sergas, José Flores, e a directora xeral de Reforma e Planificación Sanitaria, Estrella López-Pardo, informaron dos traballos que se están a realizar para mellorar a capacidade resolutiva de todas as categorías sanitarias da atención primaria. Así, estase a traballar nunha nova axenda de calidade para o seu persoal de enfermaría.\nNa liña de incorporar novas figuras neste nivel asistencial, tamén se presentou na Mesa Sectorial a creación da categoría de Dietista-nutricionista, que poderán incorporarse en atención primaria en función dos Plans de Saúde Locais, e que tamén se prevé para incorporar nas áreas de endocrinoloxía dos hospitais.\nNa liña de promover as funcións de titoría e docencia especializada, de cara a acadar o maior número de persoal residente en formación, presentouse na Mesa o proxecto de ordenación do sistema de formación sanitaria especializada na comunidade autónoma de Galicia, que conta con regulación da figura de xefatura de estudos, cun posto propio no cadro de persoal, promoción das funcións de titoría con melloras na carreira profesional, e xornada especificamente adicada a formación. O prazo de alegacións para as organizacións sindicais está aberto, e remata o 3 de novembro.\nSeguindo cos traballos da Mesa Sectorial, as organizacións sindicais foron emprazadas para a primeira xuntanza da Comisión Negociadora do Pacto de selección temporal e para rematar os traballos da Comisión de permisos.


Unha andaina nocturna para coñecer os xacementos e as lendas de Monte Penide\nCultura • 21/10/2015\nO arqueólogo Xurxo Constela e o antropólogo Xosé Couñago serán os encargados de guiar esta andaina que organiza o Centro Cultural de Trasmañó. Un percorrido accesible a todos os públicos que partirá o venres ás 21:00 horas dende o merendeiro da Poza da Lagoa. O obxectivo destas actividades é dar a coñecer o patrimonio e poñer en valor os xacementos de Monte Penide-Mirallo.\nUnha ruta circular de non máis de tres quilómetros que levará aos participantes a achegarse aos petróglifos existentes en Chan da Cruz, na Porteliña e na Poza da Lagoa. Será o arqueólogo Xurxo Constela da empresa A Citania o encargado de explicar as imaxes gravadas nas rochas e que se aprecian con maior claridade na escuridade, motivo polo que esta V andaina organízase en horario nocturno, a partir das nove da noite. Unhas explicacións que irán acompañadas tamén das lendas asociadas a cada un dos lugares e que contará Xosé Couñado, de Alén Nós.\nA actividade desenvólvese logo de que nos últimos días dende o concello se procedese a retirar a maleza que cubría estes xacementos e se recuperasen algunhas das sinalizacións que estaban danadas.\nConstela lembra que se tratada de xornadas de concienciación medioambiental coas que se busca dar a coñecer o parque arqueolóxico de Monte Penide, unha das maiores concentracións de soterramentos tumulares do noroeste peninsular e cuxa posta en valor e divulgación é fundamental para evitar posibles actos vandálicos e asegurar a súa pervivencia.\nExplica o percorrido desta andaina nocturna\nLendas e petróglifos\nConstela será o encargado da parte arqueolóxica e Xosé Couñago falará de lendas asociadas a cada lugar\nUnhas actividades de marcado carácter medioambiental


Escuela Superior de Ingeniería Informática - Universidade de Vigo: Por qué estudar Enxeñaría Informática é unha boa idea?\n¿Por qué estudar Enxeñaría Informática é unha boa idea?\nExisten moitas e boas razóns polas que estudar Enxeñaría Informática é unha boa idea, pero pódense resumir nas 10 razóns da ACM (Association for Computer Machinery), unha das principais asociacións mundiais de referencia no noso ámbito:\n1. A informática forma parte de todo o que facemos. Os computadores e a tecnoloxía asociada atópanse practicamente en todo o que forma parte das nosas vidas, dende os coches que conducimos ás películas que vemos, pasando polo modo en que as empresas e a administración relaciónanse connosco. O comprender as diferentes dimensións da informática é parte do conxunto de capacidades necesarias para unha persoa formada no século XXI. Tanto se se desexa ser científico, desenvolver a aplicación máis avanzada ou sinxelamente saber que significa realmente a expresión "hai un problema informático", o estudar Informática proporcionará coñecemento fundamental nese sentido.\n2. A experiencia en cuestións informáticas permite resolver problemas complexos e que constitúen un desafío. A Informática é unha disciplina que proporciona satisfaccións e interesantes posibilidades para un gran número de persoas, sen importar os seus intereses. A informática require e desenvolve capacidades para resolver problemas difíciles, con múltiples dimensións, que requiren imaxinación e sensibilidade cara a unha gran variedade de temas.\n3. A Informática permite facer un cambio positivo no mundo que nos rodea. A Informática leva a innovación ao campo científico (proxecto xenoma humano, vacina da SIDA, protección e control do medio ambiente, etc.) e tamén en enxeñaría, negocios, entretemento e educación. Se se desexa facer un cambio positivo no mundo débese estudar Informática.\n4. A Informática proporciona diversos tipos de lucrativas carreiras profesionais. Os traballos de Informática están entre os mellor pagos e proporcionan a máis alta satisfacción no traballo. A informática asóciase a miúdo con innovación, e os desenvolvementos informáticos adoitan conducir a ela. Esta pode ser a clave, nestes momentos, da competitividade nacional. As posibilidades de desenvolvemento futuras espéranse que sexan mesmo superiores ás que xa se produciron no pasado.\n5. O traballo en Informática será fundamental, independentemente de onde se sitúen fisicamente as persoas. Nestes momentos hai máis traballos no campo da informática que persoas cualificadas para cubrilos. En Estados Unidos, o emprego en Tecnoloxías da Información foi un 17% superior en 2004 respecto de 1999 e establécese o maior potencial de novo emprego até 2014. Se se considera o crecemento esperado en Informática, é simple ver que se necesitará máis talento, independentemente de onde se atopen esas persoas talentosas.\n6. A experiencia en Informática serve de axuda, mesmo aínda que esta non sexa a parte principal do traballo. Ter un grao en Informática proporciona uns coñecementos conceptuais sobre resolución de problemas e pensamento lóxico que servirán como vantaxe competitiva na carreira profesional, sexa cal sexa o ámbito na que ésta se desenvolva.\n7. A Informática ofrece grandes oportunidades de creatividade e innovación. A creación de solucións software de alta calidade é unha actividade altamente creativa, ademais, a informática dá soporte ao traballo creativo en moitos outros campos. A mellor solución informática mostra altos niveis de elegancia e beleza.\n8. A informática incentiva o traballo colaborativo pero tamén o esforzo individual. A informática céntrase a miúdo en equipos que requiren persoas con diferentes capacidades; con todo, hai tamén espazo para a individualidade e a imaxinación.\n9. A Informática é unha parte esencial dunha preparación académica completa. Cada vez máis universidades e empresas recoñecen o completar un curso de informática como unha mostra de currículo académico con valor.\n10. As oportunidades futuras en informática non teñen fronteiras. A informática é un deses campos onde é case imposible predicir que vai ocorrer a continuación. Este é o motivo que fai difícil imaxinar todos os modos nos que unha persoa pode contribuír e constitúe, dentro deste campo, unha parte importante do traballo real e emocionante.\nAdemais destas dez razóns pode resultar moi útil este programa de "A Aventura do Saber", emitido pola 2 de RTVE, e adicado á Enxeñaría Informática.\nOutros vídeos de interese: What most Schools don't teach


Análise complexa - Wikipedia, a enciclopedia libre\n(Redirixido desde "Análise Complexa")\nGráfico da función f(z)=(z2-1)(z-2-i)2/(z2+2+2i). A coloración representa o argumento da función, mentres que o brillo representa o módulo.\nA análise complexa (ou teoría das funcións de variable complexa) é a rama das matemáticas que en parte investiga as funcións holomorfas, tamén chamadas funcións analíticas. Unha función é holomorfa nunha rexión aberta do plano complexo se está definida nesta rexión, toma valores complexos e por último é diferenciable en cada punto desta rexión aberta con derivadas continuas.\nO feito de que unha función complexa sexa diferenciable no sentido complexo ten consecuencias moito máis fortes que a diferenciabilidade usual nos reais. Por exemplo, toda función holomorfa pode representarse como unha serie de potencias nalgún disco aberto onde a serie converxe á función. Se a serie de potencias converxe en todo o plano complexo dise que a función é enteira. Unha definición relacionada coa función holomorfa é a función analítica: unha función complexa sobre os complexos que pode ser representada como unha serie de potencias. De modo que toda función holomorfa tamén cumpre a definición de función analítica pero non toda función analítica é holomorfa. En particular, as funcións holomorfas son infinitamente diferenciables, un feito que é marcadamente diferente do que ocorre nas funcións reais diferenciables. A maioría das funcións elementais como por exemplo algúns polinomios, a función exponencial e as funcións trigonométricas, son holomorfas.\n2 Resultados principais\n2.1 Integrais de veciñanza\nAugustin Louis Cauchy, un dos grandes precursores da análise complexa.\nA análise complexa é unha das ramas clásicas das matemáticas que ten as súas raíces alén do século XIX. Os nomes destacados no seu desenvolvemento son Euler, Gauss, Riemann, Cauchy, Weierstrass e outros no século XX. Tradicionalmente, a análise complexa, en particular a teoría das aplicacións conformes, ten moitas aplicacións en enxeñaría, pero é amplamente empregada tamén na teoría de números analítica. En tempos modernos se converteuse en popular grazas ao pulo da dinámica complexa e os debuxos de fractais, producidos pola iteración de funcións holomorfas, dos cales o máis popular é o conxunto de Mandelbrot. Outras aplicacións importantes da análise complexa son as da teoría de cordas, unha teoría de campos cuánticos conforme-invariante.\nIntegrais de veciñanzaEditar\nUnha ferramenta de grande importancia na análise complexa é a integral de veciñanza. A integral dunha función que sexa holomorfa sobre e no interior dun camiño pechado é sempre cero (teorema integral de Cauchy). Os valores dunha función holomorfa dentro dun disco poden averiguarse mediante unha integral de veciñanza sobre a fronteira do disco (fórmula integral de Cauchy). As integrais de veciñanza no plano complexo empréganse habitualmente para encontrar integrais reais complicadas, e para isto é útil a teoría dos residuos. Se unha función ten unha singularidade nalgún punto (ou nun número finitos deles), que quere dicir que os seus valores "estalan", que non ten un valor finito en tales puntos, entón pódese definir o residuo da función nesa singularidade, e estes residuos poden empregarse para calcular integrais aparentemente difíciles dunha maneira sinxela, este é o contido do poderoso teorema dos residuos. O curioso comportamento das funcións holomorfas preto das singularidades esenciais descríbese co teorema de Weierstrass-Casorati. As funcións que teñen só polos (un tipo de singularidade de funcións racionais onde o polinomio denominador ten un número finito de ceros) e non singularidades esenciais chámanse meromorfas.\nSeries de LaurentEditar\nAs series de Laurent son similares ás series de Taylor pero poden empregarse para estudar o comportamento das funcións preto das singularidades.\nTeorema de LiouvilleEditar\nUnha función limitada que sexa holomorfa no plano complexo debe ser constante; isto é o Teorema de Liouville, que pode empregarse para dar unha proba natural e breve do teorema fundamental da álxebra, que di que o corpo dos números complexos é un corpo alxebricamente pechado.\nUnha propiedade importante das funcións holomorfas é que se unha función o é nun dominio simplemente conexo entón os seus valores están completamente determinados polos seus valores sobre calquera subdominio máis pequeno. A función sobre o dominio máis grande diría que está analiticamente continuada, que é a continuación dende os seus valores no dominio máis pequeno. Isto permite estender, a case todo o plano, a definición de funcións como a función ζ de Riemann que están inicialmente definidas en termos de sumas infinitas que converxen só sobre dominios limitados. Algunhas veces, como no caso do logaritmo natural, é imposible continuar analiticamente unha función holomorfa a un dominio conexo non simple no plano complexo, pero é posible estendela a unha función holomorfa sobre unha superficie intimamente relacionada coñecida como superficie de Riemann.\nExiste tamén unha rica teoría no caso de máis dunha dimensión complexa, onde as propiedades analíticas como as de expansión en series de potencias permanece aínda certa pero que porén a maioría das propiedades xeométricas das funcións nunha dimensión complexa (como a de transformación conforme) xa non o son. O teorema de representación conforme de Riemann sobre as relacións conformes de certos dominios no plano complexo, que pode ser o resultado máis importante na teoría unidimensional, falla totalmente en dimensións maiores.\nRudin, W., Real and Complex Analysis, 3 ed. (McGraw-Hill, 1986).\nMúltiples variables complexas\nComplex Analysis en MathWorld\nTraído desde "https://gl.wikipedia.org/w/index.php?title=Análise_complexa&oldid=4305691"\nÚltima edición o 24 de abril de 2017 ás 18:14


PUBLICOLOR :: Coñece a nosa empresa\nEn Publicolor Serigrafía S.L. levamos máis de 25 anos no mercado das artes gráficas mantendo o compromiso de dar aos nosos clientes a mellor calidade e servizo. Somos unha empresa dinámica, capaz de adaptarse ás necesidades do Mercado. A ampla traxectoria de Publicolor Serigrafía S.L. dótanos dunha gran experiencia nas artes gráficas, achegando un valor engadido á hora de desenvolver os produtos.\nO noso obxectivo é converternos nunha imprenta líder no sector, contando coa máis moderna tecnoloxía e o persoal máis cualificado, conseguindo deste xeito a satisfacción do cliente.\nSolucionar as necesidades dos nosos clientes é o noso obxectivo fundamental. Para iso ofrecemos aos nosos clientes e clientes potenciais asesoramento e trato persoal sen importar o tamaño da empresa. Resolvemos dúbidas e achegamos solucións de valor engadido a calquera axencia de publicidade, creativo, empresa, comercio, etc...\nDevandito asesoramento compleméntase co desenvolvemento dos nosos produtos, cun seguimento exhaustivo durante o proceso de produción e entrega, garantindo a calidade do produto final. Todo iso unido a un servizo posvenda excepcional.\nTamén nos preocupa o apartado económico, por iso esforzámonos en ter os prezos máis competitivos mantendo a calidade.


O Faro de Sofía: As mulleres de Cervantes\nNo catrocentos aniversario da morte de Cervantes, botamos unha ollada a algunhas das centos de mulleres que aparecen nas páxinas de El Quijote.\nÉ a que máis espazo ocupa na obra, filla de labregos andaluces acomodados, é unha muller capaz de administrar a facenda, tocadora da arpa. Pola traizón de don Fernando que fuxiu, é desdichada en amores, pero ese amor fará que saia buscalo por Sierra Morena e aínda que por isto puidese parecer unha atolondrada, é xuizosa.\nÉ sensual, de longos cabelos, pel branca, fermosas pernas e pés nus que lava no río disfrazada de rapazolo con monterilla para recoller o pelo, é descuberta coma un anxo polo Cura, o Barbeiro, Cardenio e, despois, don Quijote. Tomaralle cariñosamente o pelo a don Quijote finxindo ser a princesa Micomicona e así consegue que o vello fidalgo, embobado pola súa beleza, deixe de pensar uns intres en Dulcinea.\nÉ filla do poderoso arxelino AgiMorato, namorada dun cativo cristián que relata a súa historia na venta en presenza de Luscinda e Dorotea, fascinadas ante a cultura, refinamento e o asentimento silencioso dela. A historia remite ao episodio real protagonizado entre a filla dun potentado árabe e un cristián durante o cativerio en Arxel de Cervantes.\nNo relato aparece ricamente vestida e enxoiada no lugar de reclusión dos cativos aos que axuda a fuxir nunha barca e, todo isto en contra da vontade paterna. O seu obxectivo é atopar a Virxe, Lela Marién, converterse ao cristianismo baixo o nome de María e casar co cristián. Representa a liberdade fronte a norma da sociedade á que pertece.\nOrfa de pais, é unha pastora nova, refinada, que sabe ler e escribir. Aparece retirada e dada á contemplación na Serra, xunto aos cumes, ríos e árbores. Rodeada de acosadores pretendentes que se disfrazan de pastores para poder ser aceptados. Defende a liberdade por riba de todo e rexeita a Grisóstomo, que morre polo seu amor.\nMarcela reclama a soidade dos campos no capítulo máis solemne de El Quijote, denuncia o acoso ao que, moitas veces, son sometidas as mulleres e é a figura que reta con maior potencia ao patriarcado. Os que escoitan o seu razoamento quedan admirados pola súa intelixencia, e, ante o intento de culpala da morte de Grisóstomo, don Quijote deféndea con contundencia.\nDous nomes e un mesmo personaxe que representan a imaxinación e a realidade encarnadas nunha muller do Toboso.\nAldonza, filla de Lorenzo Corchuelo e Aldonza Nogales, analfabeta, sensata, atrevida, de complexión forte e bromista. A ficción cervantina crea sobre este modelo realista o oposto de Dulcinea, amada intanxible de “fermosura sobrehumana” que representa o ideal platónico e apenas ten voz. Por ela vive o cabaleiro andante. Contra este ideal de muller chea de virtudes que representa os soños de don Quijote, falarán outros personaxes, desde o incrédulo Sancho ás mozas burlonas do Pazo Ducal, pero don Quijote permanecerá teimudo: son os malos encantadores, os que converteron a súa princesa en vilá.\nPublicado por Sophia Faro ás 8:30 a.m.


A historia da constelación Perseo | Meteoroloxía en rede\nA historia da constelación de Perseo\nEn artigos anteriores falabamos de constelacións e de como se podían identificar. Falabamos das razóns polas que se lle dan nomes e entre elas dicíase que procedían da mitoloxía e da historia. Neste caso, imos falar dun mito que deu orixe ao nome dunha constelación. É aproximadamente Perseo. Neste artigo imos contarvos toda a historia que orixina este nome e por que se decidiu poñelo nunha constelación de estrelas.\nTes curiosidade e queres coñecer a historia de Perseo e Andrómeda? Segue lendo e podes descubrilo.\n2 Perseo, o fillo de Zeus\n3 Misión Perseo\n4 Andrómeda e o seu sacrificio\nEsta historia comeza con Acrisio, rei de Argos. Este home casou con Aganipe e tivo unha filla á que chamaron Danae. Non ter fillos varóns (nese momento os homes herdaron os imperios e, polo tanto, xurdiu a necesidade de ter un varón) Acrisio preguntoulle a un oráculo se tería un fillo e se sería varón. Ao que respondeu que nunca tería máis fillos. Á resposta, Acrisio entristeceuse desde entón non tería máis remedio que deixar que Danae herdase o trono despois do seu reinado.\nAínda por riba, non foi suficiente coa noticia de que non tería fillos, senón que o oráculo díxolle o seu neto mataríao. Como o ía xulgar o fillo de Danae de tal xeito que podería matalo? Seguro que sería en vinganza pola indiferenza que se lle ofreceu á súa filla por non ser rapaz. Acrisio non se quedou de brazos cruzados e encarcerou á súa filla para evitar este desastre.\nA cela onde estaba encerrada tiña barras de bronce e estaba gardada por cans salvaxes que non a deixaban escapar. Zeus era daquela o deus dos deuses que habitaban o Olimpo. Para o problema de Acrisio, Zeus namorouse de Danae, a súa filla. Ao ser o deus dos deuses, ninguén podía discutir as súas decisións e conseguiu sacala da prisión. Cubriuna de ouro e converteu ao seu pai nun fillo chamado Perseo. Así naceu o noso protagonista.\nPerseo, o fillo de Zeus\nAcrisio temía pola súa vida porque, non só non tería máis fillos, senón que o seu neto Perseo o mataría segundo o oráculo. Para evitar que fose asasinado, volveu facer o que fixo e encerrou secretamente á súa filla e neto nun maleteiro e lanzouno ao mar. Deste xeito, asegurouse que as correntes dos mares e océanos furiosos acabarían coa vida destes pobres inocentes.\nEste tronco foi á deriva ata chegar á illa Serifos, onde viviu un pescador que foi quen de atopalo e rescatounos a ambos. O rei da illa onde acabaron aceptounos na súa casa e puideron recuperarse da viaxe á deriva. Todo o contrario do que pensaba Acrisio, nai e fillo prosperaron nesa illa porque, Polidectos, o rei da illa namorouse de Danae e cando pasou un tempo tiña en mente casar con ela.\nEste rei quería desfacerse do fillo de Danae xa que non tiña cartos e non podía finxir que ía casar cunha muller pobre. Así que anunciou á xente que tiña a intención de casar cunha muller rica e enviou a todos a traer agasallos, que logo daría á súa auténtica muller. Enviou a Perseo nunha misión suicida. A misión consistía en trae a cabeza dunha medusa Gorgon. Estas medusas tiñan a capacidade de converter a calquera que mirase aos seus ollos en pedra. Polo tanto, foi case unha misión suicida.\nPor outra banda, Atenea, deusa da sabedoría e da guerra, soubo da misión encomendada a Perseo para traer o xefe da medusa Gorgona e foi axudalo para que non perecese na súa misión de vida ou morte. Ela axudouno porque era o inimigo de Medusa e aliaríanse xuntos para acabar con ela.\nAxudouna dándolle un escudo brillante co que cegaría a Medusa e co que podería distinguir entre as irmás que eran inmortais. A diferenza deles, O obxectivo de Perseo era mortal e podía cortar a cabeza para traelo como agasallo. Tamén regaloulle sandalias aladas coas que podía voar á Terra dos Hiperboreos. É alí onde as gorgonas residiron e durmiron. Era a situación perfecta para atacar. Fixou os ollos no reflexo do escudo mentres Atenea guiaba a man para cortar a cabeza de Medusa. Con isto, conseguiu o que se propuxo.\nAndrómeda e o seu sacrificio\nCasiopea e o seu marido Cefeo vivían en Filistia. Estaba tan orgullosa e arrogante ata o punto de decidilo ela e a súa filla, Andrómeda, eran máis fermosas que as ninfas do mar. As Nereidas, fillas de Poseidón, enfadáronse ao ver tal arrogancia por parte dun ser inferior e escolleron castigalas enviando un monstro que destruiría ao seu pobo. Os reis, vendo como se destruía a súa xente, avisaron ao oráculo e dixéronlle que a esperanza que tiña a xente era sacrificar a Andrómeda.\nAndrómeda estaba nunha rocha a piques de ser sacrificada cando Perseo, que viña coa cabeza de Medusa recén cortada, viu o monstro e mostroulle a cabeza para petrificalo. Así, puido salvala e ao verse, namoráronse directamente.\nFinalmente, Perseo regresou á súa illa para casar con Andrómeda e atopou á súa nai que negou casar con Polidectes. Ela estaba agochada correndo dos homes do rei. Para rematar con todo, Perseo enfrontouse ao rei e ao seu exército e transformounos en pedra usando a cabeza da Gorgona. Así celebraron os xogos olímpicos e no lanzamento do disco o proxectil foi desviado e caeu entre o público. Para sorpresa de todos, a persoa que matara era Acrisio, o seu propio avó. Así cumpriuse a profecía do oráculo.\nComo podes ver, a historia da constelación de Perseo é fascinante.\nCamiño completo ao artigo: Meteoroloxía en rede » Astronomía » A historia da constelación de Perseo


Alcalde ameaza con botar “todo o peso da lei” sobre os ocupantes do Yago mentres a veciñanza se achega ás actividades da sala | Candidatura do Povo\nAlcalde ameaza con botar “todo o peso da lei” sobre os ocupantes do Yago mentres a veciñanza se achega ás actividades da sala\nPosted on 22 Novembro 2011 by CANDIDATURA do POVO\nGerardo Conde Roa aproveitou a ocupación do Cinema Yago, abandonado á súa sorte desde 2007, para evidenciar o seu perfil autoritario. Nunhas declaracións a un medio local, o rexedor municipal anunciou con ton ameazante, respecto aos veciños e veciñas que participan na ocupación, que “lles caerá todo o peso da lei”. “Van pagar”, dixo Conde Roa nunhas declaracións pragadas de inexactitudes e falsificacións, “iso está fora de toda dúbida”.\nA máxima autoridade local urxiu ao desaloxamento da sala cinematográfica abandonada ata o venres e asegurou que “o goberno municipal adoptou todas as medidas necesarias para que se produza”. “Eu –dixo- xa tiven as conversas coas autoridades competentes para que se produza canto antes”, declarou sobre unha ocupación que considera “ilegal” e “non desexada por ninguén” a pesar de que, neste fin de semana, centos de veciños e veciñas se achegaron con satisfacción á vella sala para comprobar a súa reapertura.\nNovo “proxecto moi bonito”\nConde anunciou que a ocupación estaría a facer “especial dano” a un suposto proxecto do Concello para a sala. Proxecto que, curiosamente, o alcalde fai público coincidindo coa entrada de decenas de persoas no cinema e estaria relacionado con “actividades de teatro e danza”. O rexedor municipal non tivo reparos en faltar á realidade e afirmar que “están facendo dano á cultura, están facendo dano a Santiago e intentaron facer dano aos xornalistas”.\nEste portal, despois de contactar cos veciños e veciñas que ocupan o inmóbel, non obtivo nengunha confirmación sobre os danos ou agresións aos que se refire o alcalde. Todo ao contrario, @s ocupantes están a limpar e habilitar o inmóbel abandonado para a súa utilización pola veciñanza e a afluencia de veciños ao local é moi importante. Sobre o presunto proxecto municipal do que temos as primeiras noticias Conde Roa dixo que “é moi bonito para a cidade”, pero tampouco concretou as súas características.\nCriminalización sen probas\nSen presentar probas, o rexedor municipal definiu a recuperación do cinema como “unha selvaxada destes ocupas”. Conde Roa asegurou que a restauración da sala, que os ocupantes denuncian é obxecto dun proceso especulativo, se podería levar a cabo “cuns 400.000 euros”, pero, aferrándose á versión da “selvaxada”, dixo que “eu non sei como vai ficar isto” a partir da ocupación.\nPersoas próximas ao noso grupo municipal que asistiron ás actividades que se están a desenvolver no inmóbel recuperado constataron que os “danos” e as “agresións” de que fala o alcalde non son máis que un produto da súa imaxinación e unha clara tentativa de satanizar os promotores dun novo proxecto sociocultural. A afluencia normalizada ao inmóbel de xente de todas as edades foi, por contra, un elemento definitorio destes días de ocupación.


Como instalar iOS 13 ou iPadOS no seu iPhone ou Novidades sobre gadgets\nIgnacio Sala | | Móbiles, Tablets\nCada vez que Apple ou calquera outra compañía publica unha nova versión ou actualización do seu sistema operativo, é recomendable esperar un día para asegurarse de que non conteña problemas operativos que poidan comeza a desactivar o noso dispositivo. Pero para iso son as betas.\nDespois de varios meses de betas, a compañía de Cupertino lanzou a versión, e polo tanto estable, de iOS 13, unha nova versión de iOS que lle dá maior protagonismo ao iPad. De feito, a versión para iPad pasou a denominarse iPadOS. Aquí mostrámosche como instalar iOS 13 / iPadOS no seu iPhone ou iPad.\nNovidades en iOS 13\nAntes de actualizar o noso dispositivo debemos comproba que o noso iPhone ou iPad non son compatibles con esta nova versión de iOS. Apple centrou todos os seus esforzos con iOS 12 en mellorar o seu rendemento, algo que conseguiu con moito éxito, incluso en dispositivos máis antigos, o que era unha indicación de que iOS 13 non sería compatible cos mesmos terminais que iOS 12.\n1.3 iPhone e iPad non son compatibles con iOS 13\n2 Como instalar iOS 13\n2.1 Copia de seguridade con iTunes\n2.2 Copia de seguridade con iCloud\n3.1 Actualizar a iOS 13 desde iPhone ou iPad\niOS 13 é compatible con todos aqueles terminais xestionados por 2 ou máis GB de RAM. Deste xeito, se tes un iPhone 6s ou un iPad Air de segunda xeración tes a oportunidade de actualizar a iOS 13.\nSe, por outra banda, tes un iPhone 5s, iPhone 6, iPad Air ou iPad mini 2 e 3, terás que conformarse con seguir con iOS 12, unha versión que ofrece un rendemento que a moitos lles gustaría na versión iOS dos seus dispositivos que deixaron de recibir actualizacións hai moito tempo.\niPhone 11 (enviado de fábrica con iOS 13)\niPhone 11 Pro (enviado de fábrica con iOS 13)\niPhone 11 Pro Max (chegan de fábrica con iOS 13)\niPad Pro 9,7 polgadas\niPad Pro 12,9 polgadas (todos os modelos)\niPad Pro 10,5 polgadas\niPad Pro 11 polgadas\niPhone e iPad non son compatibles con iOS 13\niPad Air (XNUMXa xeración)\nComo instalar iOS 13\nDespois dun ano con iOS 12, o noso dispositivo é cheo de ficheiros lixo que foron xerando as aplicacións que instalamos no noso dispositivo, polo que é un bo momento para limpar a lousa. É dicir, debemos proceder a borrar todo o noso dispositivo para facer unha instalación limpa, desde cero, sen arrastrar o rendemento ou os problemas de espazo que poida sufrir o noso dispositivo.\nSe non o facemos, é probable que o noso dispositivo non funciona satisfactoriamentexa que se ve afectado polo caos interno en forma de aplicacións / ficheiros que non se usan pero aínda están presentes no dispositivo.\nSe facemos unha instalación limpa de iOS 13 e restauramos unha copia de seguridade, imos atopar o mesmo problema iso se actualizamos directamente o noso dispositivo con iOS 12 a iOS 13 sen borrar todo o seu contido.\nCopia de seguridade con iTunes\nSe aínda queres actualizar iOS 13 desde iOS 12, o primeiro que debes facer é facer unha copia de seguridade. A instalación dunha versión dun sistema operativo sobre unha versión anterior pode provocar un mal funcionamento obríganos a restaurar o noso dispositivo.\nSe este é o caso e non temos unha copia de seguridade, perderemos TODA a información que temos almacenada no noso terminal. Para evitar este tipo de problemas, antes de actualizar a unha nova versión dun sistema operativo, neste caso iOS 13, debemos facer unha copia de seguridade do noso dispositivo vía iTunes.\nPara facer unha copia de seguridade a través de iTunes, só temos que conectar o noso iPad ou iPhone a un ordenador, abrir iTunes e facer clic na icona que representa o noso dispositivo. Na xanela que se amosará, debemos facer clic en Copia de seguridade. O proceso Levaremos máis ou menos tempo dependendo do espazo que ocupemos no noso dispositivo, así que debemos tomalo con calma.\nCopia de seguridade con iCloud\nSe temos un plan de almacenamento de iCloud, todas as nosas fotos están na nube, así como todos os documentos compatibles co servizo de almacenamento na nube de Apple. Isto nós evitarás ter que facer unha copia de seguridade dende o noso terminal xa que toda a información sobre el se almacena de forma segura. Unha vez actualizado o terminal, teremos que volver descargar todas as aplicacións que temos instaladas.\nSe queremos mantén as mesmas aplicacións que tiñamos con iOS 12, arrastrando así todos os problemas que expliquei anteriormente, podemos facer unha copia de seguridade do noso terminal en iCloud, para que unha vez actualizado poidamos restaurar todas as aplicacións que tiñamos instaladas.\nDespois de realizar todos os pasos que expliquei máis arriba, o momento desexado de actualiza a iOS 13. Podemos facer este proceso desde o noso iPhone ou iPad ou directamente desde iTunes. Se o facemos desde un iPhone ou iPad debemos realizar os seguintes pasos:\nActualizar a iOS 13 desde iPhone ou iPad\nDentro da actualización de software mostrarase que temos unha nova versión de iOS para instalar, concretamente iOS 13. Ao facer clic nela, o detalles desta nova versión.\nPara continuar coa instalación, debemos facer clic en Descargar e instalar.\nPara que a actualización teña lugar, o noso terminal debe ser conectado a unha rede WiFi e a un cargador. A batería do terminal debe estar por encima do 20% para que comece o proceso de instalación.\nSe es un clásico e queres seguir actualizando o dispositivo a través de iTunes, aquí tes os pasos a seguir.\nPrimeiro de todo debemos conecta o noso iPhone ou iPad ao ordenador.\nAbrimos iTunes e facemos clic nel icona que representa o dispositivo queremos actualizar.\nNa parte superior dereita, onde se amosa a información do terminal, faga clic en Comprobar se hai actualización.\nUnha vez que aceptemos as condicións, iniciarase iTunes actualización de descarga e posteriormente actualice o dispositivo.\nCamiño completo ao artigo: Novidades sobre gadgets » Telefonía » Móbiles » Como instalar iOS 13 ou iPadOS no seu iPhone ou iPad\nPortal, o altofalante da cámara de Facebook, xa está dispoñible en España


Qadriños — Indignádevos (ou non)\nSobre o blog Indignádevos (ou non)\nSeica o xurado designado polo Consell Nacional de la Cultura i de les Arts (CoNCA) catalán vén de meter a zoca. O “cómic” ao que acordaron conceder o Premi Nacional de Cómic de Catalunya resultou non ser tal senón un poemario de Bertolt Brecht, La croada dels nens, ilustrado por Carme Solé Vendrell. A resposta de FICOMIC, entidade organizadora do Salón do Manga de Barcelona e do Salón Internacional do Cómic de Barcelona, resulta clara: “este magnífico libro de Carme Solé Vendrell tendría que ser ganador de un Premio Nacional de Ilustración. Cómic e ilustración son dos medios diferentes, con personalidades, trayectorias, lenguajes y soportes propios y diferenciados (…).” A autora galardoada, por certo, está de acordo.\nIlustración de Carme Solé Vendrell para La croada dels nens\nA nova chega unhas semanas despois de que as redes sociais, se me permiten o tópico, ferveran tras coñecerse a definición do termo “manga” que a RAE proxectaba incluír na nova edición do seu dicionario: “Género de cómic de origen japonés, de dibujos sencillos, en el que predominan los argumentos eróticos, violentos y fantásticos.” Como ben saben os afeccionados, o manga non é un xénero senón o termo xaponés para este medio que nós chamamos historieta, tebeo ou banda deseñada. Manga é simplemente “tebeo xaponés” (como a propia RAE recoñecería nunha corrección posterior) e nel caben todo tipo de argumentos e de estilos gráficos. FICOMIC emitiu outro comunicado.\nDebuxo manga de Jiro Taniguchi, estilo sinxelo, argumento erótico, violento e fantástico\nOs dous erros chaman a atención. O primeiro por elemental: poden darse exemplos nos que as fronteiras entre cómic e ilustración sexan confusas, pero na maioría dos casos si resulta doado diferenciar entre ambos medios, de xeito que un só pode preguntarse que organismo pode elaborar unhas bases tan equívocas ou como é posible que un xurado elixido ad hoc cometa un erro tan flagrante. Se alguén quere facer escarnio, aquí atopará os nomes. O erro da RAE, sendo máis frecuente (moita xente fala do manga como “xénero”) sorprende por ser reducionista e tendencioso, máis aínda vindo dunha institución que se supón ben asesorada. Entrementres, confírmase que un organismo como FICOMIC, consagrado teoricamente á organización de eventos relacionados coa BD, asume como unha das súas funcións a denuncia e corrección argumentada deste tipo de erros. E os afeccionados parecemos estar á espreita, agardando que apareza no ciberespacio o bat-sinal que nos avise dunha nova aldraxe contra este medio para termos a oportunidade de restaurar a orde e a xustiza cunha resposta case sempre indignada. Isto último, o da indignación, habería que pensalo un pouco. Os dous exemplos citados revelan que existe aínda confusión e descoñecemento respecto a banda deseñada, pero en ambos casos o o erro xurde como consecuencia dun avance. O cómic accede a espazos (os grandes premios públicos, o dicionario) que ata agora lle estaban vedados; estes erros non podían cometerse cando o cómic non existía para eses eidos. Xa que logo, eu aconsellaría paciencia e sentido do humor tibetano. Citando a Mafalda, non están os tempos para malgastar rebeldía. Eduardo Maroño\npor: emarono 1 note\nTagged with: CoNCAmangaRAECarme Solé VendrellFICOMIC\nculturbild reblogged this from praza-qadrinhos praza-qadrinhos posted this Tweet


O novo bacharelato entrará en vigor o ano que vén | Consumer\nO novo bacharelato entrará en vigor o ano que vén\nOs alumnos que suspendan máis de dúas materias terán que repetir curso\nData de publicación: Sábado, 03deNovembrode2007\nO Consello de Ministros aprobou o real decreto que regula o bacharelato, que entrará en vigor en 2008/2009, no caso do primeiro curso, e en 2009-2010, no caso do segundo curso.\nO novo real decreto establece que só poderán avanzar os alumnos que aproben todo o curso ou, como máximo suspendan dúas materias. Aqueles que teñan tres ou catro materias suspendidas poderán repetilas e completar a matrícula con dúas ou tres de segundo. Para obter o título de Bacharelato, haberá que completar todas e cada unha das materias nun máximo de catro anos.\nO bacharelato terá tres modalidades -Artes, Ciencias e Tecnoloxía e Humanidades e Ciencias Sociais-. Ás materias comúns (Educación Física, Historia da Filosofía, Historia de España, Lingua Castelá e Literatura, Lingua estranxeira, Lingua cooficial e a súa literatura, se a houbese, e Relixión, para os alumnos que a desexen) únense dúas novas: Filosofía e Cidadanía e Ciencias do Mundo Contemporáneo. Tamén haberá optativas, para facilitar aos estudantes unha especialización de face a estudos posteriores.\nalumnos bacharelato ciencias curso materias-gl


— Ayudas emprendimiento femenino. Hasta 14/08/2021. | AGACA\nPor Agaca julio 27, 2021 11:14\nRESOLUCIÓN del 28 de junio de 2021, de la Secretaría Xeral de Igualdade, por la que se establecen las bases reguladoras de las ayudas del programa Emega para el fomento del emprendimiento femenino en Galicia, susceptibles de ser financiadas con fondos REACT-UE en el marco del programa operativo FSE Galicia 2021-2020,y se procede a su convocatoria en el año 2021. Consellería de Emprego e Igualdade. DOG Nº 133, 14/07/2021\n1. Poderán ser beneficiarias das axudas do programa Emega as empresas privadas formadas por mulleres que inicien a súa actividade económica ou formalicen o seu plan Activa no período comprendido entre o 1 de agosto de 2020 e a data da fin do prazo de presentación de solicitudes ao abeiro desta convocatoria, sempre que cumpran todas as condicións e requisitos comúns e os específicos da correspondente liña ou tipo de axuda previstos nesta resolución.\nOs requisitos e condicións para seren beneficiarias deberán cumprirse na data de finalización do prazo de presentación de solicitudes e manterse durante o período mínimo de permanencia da actividade e do mantemento dos postos de traballo (dezaoito meses), de acordo co disposto no artigo 24 desta resolución.\n* Liña Emprende: requisitos específicos e contía dos incentivos\n1. Poderán acollerse aos incentivos da liña Emprende as empresas de nova creación constituídas por mulleres sempre que, ademais dos requisitos e condicións xerais e comúns para obter a condición de beneficiaria relacionados no artigo 5 desta resolución, cumpran os seguintes requisitos específicos:\na) O inicio da actividade económica para a cal solicita a axuda ten que producirse no período comprendido entre o 1 de agosto de 2020 e a data de finalización do prazo de presentación de solicitudes ao abeiro desta convocatoria, ambos os dous incluídos.\nb) Ten que supor a creación dos postos de traballo de todas as promotoras.\nc) As promotoras antes do inicio da actividade laboral deben estar desempregadas. No caso de empresas constituídas por máis dunha promotora, esta condición deberá cumprirse, como mínimo, polo 50 % das promotoras.\nd) A alta de todas as promotoras no correspondente réxime da Seguridade Social ou en mutualidade de colexio profesional deberá formalizarse no período comprendido entre o 1 de agosto de 2020 e a data de finalización do prazo de presentación de solicitudes ao abeiro desta convocatoria, ambos os dous incluídos.\ne) Non ter desenvolvido actividade empresarial na mesma actividade económica nos tres anos inmediatamente anteriores á data de efectos da alta no correspondente réxime da Seguridade Social ou na mutualidade de colexio profesional da nova actividade para a cal se solicita a axuda, segundo os datos que consten no informe de vida laboral emitido pola Tesouraría Xeral da Seguridade Social e, se é o caso, no certificado da mutualidade do colexio profesional.\n2. A contía dos incentivos da liña Emprende determínase en atención ao número de postos de traballo creados con carácter estable para mulleres, por conta propia ou por conta allea, de acordo coa seguinte escala:\na) Incentivo de 10.000 euros ás empresas que creen o posto de traballo da promotora.\nb) Incentivo de 16.000 euros ás empresas que creen dous postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\nc) Incentivo de 20.000 euros ás empresas que creen tres postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\nd) Incentivo de 22.000 euros ás empresas que creen catro ou máis postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\n* Liña Activa: requisitos específicos e contía dos incentivos\n1. Poderán acollerse aos incentivos da liña Activa as empresas constituídas por mulleres que presenten un proxecto de reactivación para o mantemento do emprego e para asegurar o necesario equilibrio empresarial ou un proxecto de mellora sempre que, ademais dos requisitos e condicións xerais e comúns para obter a condición de beneficiaria relacionados no artigo 5 desta resolución, cumpran os seguintes requisitos específicos:\na) O inicio da actividade económica e a actividade laboral da promotora ou promotoras ten que terse producido con antelación ao 1 de agosto de 2020.\nb) Os proxectos de reactivación e consolidación ou de mellora deberán recollerse no plan de negocio empresarial, que deberá conter a definición do proxecto e deberá incluír, entre outros, o seguinte: a) os aspectos que condicionan o seu funcionamento; b) as necesidades que se deben cubrir para acadar o equilibrio empresarial e o mantemento do emprego; c) as medidas de tipo estrutural, conxuntural, económicas, financeiras, tecnolóxicas, de cualificación de medios humanos, de ampliación ou renovación de produtos ou servizos, de localización, etc., necesarias para a reactivación ou mellora empresarial; d) o cadro de persoal.\nc) Manter ou incrementar o número de postos de traballo por conta propia ou por conta allea preexistentes na empresa.\nd) A alta na Seguridade Social das traballadoras que ocupen os novos postos de traballo creados como consecuencia do proxecto de reactivación ou mellora, para que poidan ser tidas en conta para os efectos desta convocatoria, deberá formalizarse no prazo comprendido desde o 1 de agosto de 2020 e ata, como máximo, a data de finalización do prazo de xustificación da axuda.\n2. A contía dos incentivos da liña Activa determínase en atención ao número de postos de traballo existentes na empresa como consecuencia do mantemento ou do incremento do emprego preexistente, por conta propia ou por conta allea, de acordo coa seguinte escala:\na) Incentivo de 8.000 euros ás empresas que manteñan o posto de traballo da promotora.\nb) Incentivo de 12.000 euros ás empresas con dous postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\nc) Incentivo de 14.000 euros ás empresas con tres postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\nd) Incentivo de 17.000 euros ás empresas con catro ou máis postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\n* Liña ITEF: requisitos específicos e contía dos incentivos\n1. Poderán acollerse aos incentivos da liña ITEF as empresas de nova creación que respondan a un proxecto empresarial de carácter innovador, no eido da investigación e da tecnoloxía, constituídas por mulleres sempre que, ademais dos requisitos e condicións xerais e comúns para obter a condición de beneficiaria relacionados no artigo 5 desta resolución, cumpran os seguintes requisitos específicos:\na) O inicio da actividade económica ten que producirse no período comprendido entre o 1 de agosto de 2020 e a data da fin do prazo de presentación de solicitudes ao abeiro desta convocatoria, ambos os dous incluídos.\nb) A actividade, proceso, produto ou servizo que vaian desenvolver debe ter un claro carácter innovador, con alto contido científico ou tecnolóxico, ter como obxectivo principal a aplicación de desenvolvementos tecnolóxicos no ámbito produtivo, de novo coñecemento aplicado, de resultados do avance científico e de I+D+i, ou nos cales a presenza de elementos intanxibles xeradores de valor sexa especialmente importante.\nc) Ten que supor a creación dos postos de traballo de todas as promotoras.\nd) As promotoras antes do inicio da actividade laboral deben estar desempregadas. No caso de empresas constituídas por máis dunha promotora, esta condición deberá ser cumprida, como mínimo, polo 50 % das promotoras.\ne) A alta das promotoras no correspondente réxime da Seguridade Social ou en mutualidade de colexio profesional deberá formalizarse no período comprendido entre o 1 de agosto de 2020 e a data de finalización do prazo de presentación de solicitudes ao abeiro desta convocatoria, ambos os dous incluídos.\nf) Como mínimo, a promotora ou unha delas cando sexan varias, debe ser unha persoa con titulación universitaria relacionada co ámbito da ciencia, do coñecemento ou da tecnoloxía en que se basea a iniciativa empresarial. Ademais, en todo caso, ten que gardarse a proporción dunha persoa con titulación universitaria por cada catro postos de traballo creados.\ng) Non ter desenvolvido actividade empresarial na mesma actividade económica nos tres anos inmediatamente anteriores á data de efectos da alta no correspondente réxime da Seguridade Social ou na mutualidade de colexio profesional da nova actividade para a cal se solicita a axuda, segundo os datos que consten no informe de vida laboral emitido pola Tesouraría Xeral da Seguridade Social e, se é o caso, no certificado da mutualidade do colexio profesional.\nPara estes efectos, entenderase por mesma actividade a coincidencia a nivel de tres díxitos da Clasificación nacional de actividades económicas (CNAE).\n2. A contía dos incentivos da liña ITEF determínase en atención ao número de postos de traballo creados con carácter estable para mulleres, por conta propia ou por conta allea con contrato indefinido, de acordo coa seguinte escala:\na) Incentivo de 18.000 euros ás empresas que creen o posto de traballo da promotora.\nb) Incentivo de 27.000 euros ás empresas que creen dous postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\nc) Incentivo de 32.000 euros ás empresas que creen tres postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\nd) Incentivo de 42.000 euros ás empresas que creen catro ou máis postos de traballo para mulleres, por conta propia ou por conta allea con contrato indefinido, incluíndo o da promotora ou promotoras.\n* Liña Concilia: obxecto, modalidades e contía dos incentivos\n1. Liña Concilia é unha axuda complementaria das liñas Emprende, Activa e ITEF que ten por obxecto favorecer a conciliación da vida persoal, familiar e laboral ou profesional, tanto das promotoras coma das persoas traballadoras incorporadas á empresa, coas seguintes modalidades: Concilia-promotoras e Concilia-persoas traballadoras por conta allea.\nOs incentivos previstos para esta axuda só poderán concederse a aquelas empresas que os soliciten expresamente e que resulten beneficiarias de subvención por calquera das liñas Emprende, Activa ou ITEF previstas nesta convocatoria.\n2. A modalidade Concilia-promotoras consiste nun incentivo de 3.000 euros por empresa, sempre que forme parte dela algunha promotora con filla/s ou fillo/s menores de tres anos na data de finalización do prazo de xustificación da axuda.\n3. A modalidade Concilia-persoas traballadoras por conta allea consiste nun incentivo, por importe máximo de 5.000 euros por empresa, sempre que se solicite expresamente e se opte por un dos seguintes supostos:\na) Formalización dun acordo ou pacto de conciliación para todo o cadro de persoal da empresa, coas persoas traballadoras ou representantes sindicais e vinculante para as partes, para a implantación de novos sistemas de organización do traballo para favorecer a conciliación e a corresponsabilidade, que conteñan medidas que permitan unha maior adaptación dos tempos de traballo e a flexibilización horaria para as persoas traballadoras por conta allea e que non estean xa recollidas como obrigatorias na lexislación vixente. Neste suposto o incentivo será de 4.000 euros por empresa.\nb) Empresas que asinen acordos de teletraballo, formalizados de xeito individual, co persoal vinculado á empresa con contrato laboral. O incentivo neste caso será de 1.000 euros por persoa traballadora por conta allea cun máximo de 5.000 euros por empresa.\nPara os efectos desta resolución, considérase teletraballo aquel en que a prestación laboral remunerada se desenvolva, como mínimo, durante dúas xornadas laborais á semana fóra das dependencias da empresa, ben no domicilio da persoa traballadora ou ben onde libremente elixa, mediante o emprego de novas tecnoloxías da información e a comunicación, co obxecto de contribuír á conciliación da vida persoal, familiar e laboral.\nO acordo individual de teletraballo reflectirá, como mínimo, as condicións en que se desenvolverá a prestación laboral e axustarase ao establecido na normativa legal e no convenio colectivo de aplicación.\n4. Tanto os acordos ou pactos de conciliación coma os acordos individuais de teletraballo teñen que constar por escrito e estar formalizados, como máximo, na data da fin do prazo de xustificación da axuda, así como estar vixentes, cando menos, durante o período mínimo de permanencia da actividade segundo o establecido no artigo 24 desta resolución.\nAs subvencións establecidas nesta resolución para as liñas Emprende, Activa e ITEF son incompatibles entre si, e dentro de cada liña soamente poderán ser beneficiarias dun único incentivo.\nHasta el 14 de agosto de 2021.


| Xoves, 13 de Setembro de 2018, 19:41\nARCHIVADO EN | José Manuel Rey Varela PP Ferrol Municipais 2019 eleccións municipais\nO actual presidente do PP de Ferrol, José Manuel Rey Varela, foi o único que presentou a súa candidatura para revalidar o devandito cargo, tras concluír no mediodía deste xoves, ás 14,00 horas, o prazo para a presentación de candidaturas.\nO tamén consellerio de Política Social contou ademais co respaldo de 222 avais, de modo que a comisión organizadora do congreso local, fixado para o 22 de setembro, encargouse de validar, ademais de verificar, que a candidatura de Rey Varela tamén reúne todo os requisitos esixidos.\nO congreso que ten previsto reelixir no cargo ao que tamén foi alcalde de Ferrol entre os anos 2011 e 2015 realizarase no Hotel Carrís-Almirante, instalacións que tradicionalmente utilizou o PP local nos seus actos tanto de partido como electorais.\nAlí poderán votar todos os afiliados, incluídos os de Novas Xeracións (NNGG), que deberán comunicar a súa asistencia tanto á xunta local como á comisión organizadora, que preside José Manuel Vilariño, antes das 20,00 horas do 21 de setembro, mediante a presentación dunha solicitude.\nAo día seguinte, a elección do presidente e a nova xunta directiva realizarase mediante un sistema de voto maioritario e a unha soa volta, onde unha vez finalizada a votación, a mesa proclamará a candidatura gañadora.\nEn 2011, Rey Varela converteuse no primeiro alcalde de Ferrol en lograr unha maioría absoluta, ao conseguir 13 dos 25 concelleiros que compoñen o pleno deste municipio. Con todo, nas eleccións de maio de 2015, só lograba nas urnas 11 edís, sendo a forza máis votada, pero véndose apeado da Alcaldía por un acordo entre Ferrol en Común -con seis edís-, PSOE -con cinco- e BNG -con dous-.\nDisto saíu un goberno bipartito das dúas primeiras formacións que non chegou nin ao ecuador do mandato, tras expulsar o alcalde, Jorge Suárez, do seu goberno a tres dos cinco concelleiros socialistas, Beatriz Sestayo, Bruno Díaz e Germán Costoya. No equipo permaneceron, como non adscritas, María Fernández Lemos e Rosa Méndez.


XSG: “Non podemos comprender que o presidente de Galicia apoie relegar o galego á marxinalidade” - Xornal Galicia\nXSG: “Non podemos comprender que o presidente de Galicia apoie relegar o galego á marxinalidade”\n05 Marzo 2019 465 votos\nGarcía explicou que “segundo o IGE se atendemos ás vindeiras xeracións os datos son aínda más preocupantes xa que a cifra de galego-falantes habituais baixou un 44% en 10 anos e só un 13% da mocidade de entre 5 e 14 anos falan galego.\nBouza afirmou que “estes datos reflicten que o modelo do Sr. Casado xa foi impulsado en Galicia polo presidente da Xunta de Galicia e por iso agora cala ante esta nova proposta” e preguntouse de que lado está Feijóo: “dos galegos e galegas cos seus dereitos lingüísticos ou co presidente ao que apoiou no Partido Popular e o seu máster en linguas viperinas.”\nSantiago de Compostela, 5 de marzo de 2019Santiago de Compostela, 5 de marzo de 2019\nAs Xuventudes Socialistas de Galicia (XSG) saíron hoxe ao paso ante a nova ocorrencia do Sr. Casado, pola que pretende devolver o galego á época franquista que no PP tanto anhelan en contra da Constitución, do Estatuto de Autonomía e da Lei de Normalización Lingüística.\nO secretario xeral das XSG, Aitor Bouza, compareceu acompañado do secretario de normalización lingüística das XSG, Pablo García, para afirmar que “non imos permitir que unha lingua oficial e histórica sexa vilipendiada e maltratada por culpa de nacionalismos exacerbados e rancios. Os datos da propia Xunta de Galicia demostran que Feijóo é un avanzado no ataque á nosa lingua.”\nGarcía explicou que “segundo os datos Instituto Galego de Estatística (IGE), a principios dos anos 90 o galego era a lingua de uso habitual do 62% das persoas maiores de 15 anos. A día de hoxe só o é para un 43%. Pero se atendemos aos datos das vindeiras xeracións son aínda más preocupantes xa que a cifra de galego-falantes habituais baixou un 44% en 10 anos e só un 13% da mocidade de entre 5 e 14 anos fala galego.”\nBouza lamentou que “dende a nosa óptica lingüística na defensa da lingua galega, esta política é un fracaso, mais para o Partido Popular é un claro éxito na pescuda de acabar co noso patrimonio lingüístico. Estes datos reflicten que o modelo do Sr. Casado xa foi impulsado en Galicia polo presidente da Xunta de Galicia e por iso agora cala ante esta nova proposta.”\nO dirixente socialista preguntouse “de que lado está Feijóo: dos galegos e galegas cos seus dereitos lingüísticos ou co presidente ao que apoiou no Partido Popular e o seu máster en linguas viperinas. Esiximos ao presidente da Xunta que deixe de empregar o galego torticeramente e reclamamos un consenso real, firme e serio para situar o galego onde merece e frear a perda de falantes.”\nPola súa banda, García asegurou que “queremos amosar a nosa firme convicción de que o galego debe estar presente en toda Administración e servizos públicos. Estamos fartos e fartas de escoitar soflamas que só pescudan incrementar o enfrontamento e o conflito cunha parte do territorio español e cuxo único obxectivo é aumentar a crispación para conseguir máis votos.”\nO secretario de normalización lingüística aseverou que “non cabe dúbida de que o PP está a facer grandes estragos no noso patrimonio lingüístico. Nada máis chegar ao goberno da Xunta modificaron unilateralmente o consenso que existía ao redor do decreto do mal chamado ‘plurilingüísimo’ que permitiu que o galego ficase relegado e que até a RAG pediu a súa derrogación.”\nBouza aseverou que “xa sabemos que Casado vive noutro século coas súas propostas trasnoitadas, pero con esta nova ocorrencia demostra que tamén vive noutro mundo. O emprego do galego na nosa terra non é obrigatorio, pero si o seu coñecemento por parte do funcionariado das nosas Institucións para garantir o dereito de toda a cidadanía galega a comunicarse na nosa lingua coa Administración Pública.”\nGarcía concluíu afirmando que “os galegos e galegas, como consecuencia desta loita encarnizada e ilóxica, padecemos as ocorrencias dunha dereita cada vez máis radical que decidiu atacar a nosa lingua. Por elo, o socialismo por máis que repitan as súas mentiras, descualificacións e barbaridades vergoñentas, non daremos un paso atrás no noso firme compromiso coa lingua galega.”


Divertimento para pequenos monstros. Rádio FilispiM, 93.9 FM (Ferrol): Janeiro 2010\nDivertimento - Serie: arquivo sonoro/históricos: Punk hoxe Vs Punk onte - Radio Fene_Abril2003\nEn abril do 2003 a equipa de Divertimento para pequenos monstros, emitimos en Radio Fene unha batalla punk, protagonizada entre os grupos oitenteros e os daquela.\nAs hostes de ámbalas dúas xeracións déronse cita neste peculiar Divertimento para disfrute de tod@s os pequen@s monstros. Así un tras outro, comezando pola década dos oitenta, intercalados cos grupos dos 2000, desataron o kaos nas ondas hertzianas: Larsen, Aborigen X, TDK, Kuero, Eskorbuto, Kuraia, Dekadencia,Wowees, Los Trastos, Pumping Folk Band, Familia Real, Fiasko.\nPodesdes lembrar aquila batalla no enlace que segue. Para a vindeira semana, máis madera do aquivo sonoro do Pequeno Monstro, aquí, onde paran os monstros.\nPublicado por Pequeno Monstro ás 12:29 da tarde\nEtiquetas: Radio Fene, Rádio FilispiM 93.9 FM, Serie: arquivo sonoro/históricos\nDivertimento - Serie: arquivo sonoro/históricos: Entrevista a Eliseo Fernández - Radio Fene_Feb2003\nNo programa de hoxe recuperamos unha entrevista co historiador ferrolán Eliseo Fernández quen nos apresenta o libro: José López Bouza, do anarquismo ao republicanismo [Edicións do Castro, 2002].\nA gravación do programa foi realizada nos estudios de Radio Fene [A Coruña] no mes de febreiro de 2003.\nAdemáis, Eliseo, fálanos da importancia do movimento libertario ao longo da historia, así como da súa presenza na cidade de Ferrol, Galiza e Estado.\nNo transcurso da entrevista escoitamos unha colleita de cancións libertarias que nos deixou a historia contemporánea, que de seguro estremecerán a máis de un. Agardamos que así sexa.\nPara a vindeira semana máis monstrosidades, aquí, onde paran os monstros.\nMáis información en Divertimento para pequenos monstros.\nFoto superior: Eliseo Fernández.\nPublicado por Pequeno Monstro ás 12:52 da tarde\nLuis del Olmo, "puntualizado" por un activista da radio comunitaria da ReMC.\nDurante o programa Protagonistas de Punto Radio, o xornalista Luís do Olmo falaba da existencia de 3 milleiros de radios piratas no Estado español, acusándoas de prácticas ilegais e de impedir o funcionamento das radios que el mesmo cualificou de "leais".\nO programa abriu o teléfono á participación da xente e aí colouse Francisco Aragón, do movemento de radios comunitarias en Madrid e da ReMC (Redes Estatal de Medios Comunitarios) para lembrar ás grandes cadeas de radios e ao propio Luís do Olmo, que son esas grandes radios son as primeiras que cometen ilegalidades, denunciando deste xeito a súa gran hipocrisía e as mentiras coas que enganan ás súas audiencias.\nAs agudas "puntualizacións" do activista da ReMC, andan a suscitar numerosos comentarios na rede:\nEscoita a intervención, non ten perda.\nDivertimento - Serie: arquivo sonoro/históricos: Radio Fene - Vedra Rock + entrevista Habeas Corpus.\nUn Divertimento Antitaurino. Así apresentaranse os Pequen@s Monstros, un 23 de marzo de 2001, na emisora local Radio Fene.\nNesta edición, tirada do arquivo sonoro, entrevistamos a Xosé Manuel Carreira do colectivo Crazy Cabeças do concello de Vedra, por mór do VI Festival Vedra Rock, nesta ocasion festival "antitaurino".\nAdemáis, aproveitando a presenza dos Habeas Corpus naquela edición do ano 2001 do Vedra Rock, recuperamos unha entrevista a Miguel, vocalista do grupo madrileño, realizada o 26/01/2001, no descorrer doutro dos míticos festivais do noso país, o Treme a Terra de Pontedeume (A Coruña).\nNesta ocasión o Divertimento para pequenos monstros, estivo elaborado por Ana Santiago (Lucecú) e André (o Pequeno Monstro).\nA vindeira semán seguiremos tirando do arquivo sonoro. Polo momento, podes ouvir todas e cada unha das edicións de Divertimento, en:\nNo área de Ferrol ao través de Rádio Filispim 93.9 FM:\n- Os xoves (quintas feiras) de 8 a 9 da noite.\n- Domingos de 10 a 11 da noite.\n- Martes (terzas feiras) de 2 a 3 da tarde.\nNa comarca de Bergantiños, en Corme en Radio Roncudo 106.1 FM:\n- Terzas feiras de 1 a 2 da tarde.\nVía web, ao través dos pod-cast de:\n- Divertimento para pequenos monstros.\n- Radio Filispim.\nPara porse en contacto co programa escribe a: radiomonstro [arroba] gmail.com\nPublicado por Pequeno Monstro ás 10:50 da tarde\nMasiva asistenza a prol da Casa Okupa das Atochas en A Coruña.\nTiramos a seguinte información da web reganosademolizon, verbo da casa okupada do bairro das Atochas en A Coruña, da que vos demos voa conta en Divertimento para pequenos monstros, dende a súa ocupazón, ao través das ondas de Rádio FilispiM.\nPola parte dos monstros, damos voa conta de que a asistencia a esta manifestación foi sorprendente, xa que fomos testemuñas dela, pese ao silencio informativo ao respeito por parte dos mass-media "convencionais".\n"Seguen a aparecer vídeos e fotos da magnífica manifestación do sábado 26 de decembro de 2009, contra o desaloxo do Centro Social Okupado Casa das Atochas, de Coruña. Para que non quede dúbida do apoio social que suscita este centro social okupado e autoxestionado, engadimos o que nos vai chegando. Que teñan claro que si, finalmente, veñen a desaloxar este centro social, non lles vai saír de balde."\n"Este passado 26 de dezembro umha manifestaçom em apoio ao CSO A Casa das Atochas percorreu as ruas do centro da Corunha ante a ameaça de desalojo à que se enfrenta este centro social okupado, que leva funcionando desde o 14 de março de 2008 no bairro de Monte Alto."\nPodes ver máis videos e fotos no citado enlace.\nPublicado por Pequeno Monstro ás 5:43 da tarde\nEtiquetas: Novas, Serie: Centros Sociais Okupados [GZ]\nDivertimento - Serie: arquivo sonoro/históricos: P...\nDivertimento - Serie: arquivo sonoro/históricos: ...\nLuis del Olmo, "puntualizado" por un activista da ...\nDivertimento - Serie: arquivo sonoro/históricos: R...\nMasiva asistenza a prol da Casa Okupa das Atochas ...


Fernández Díaz recoñece o uso de pelotas de goma «disuasorias» en Ceuta\nO ministro de Interior explicou no Congreso a morte de 15 subsaharianos cando intentaban entrar en Ceuta e a actuación da Garda Civil\nO ministro do Interior, Jorge Fernández Díaz, recoñeceu no Congreso que a Garda Civil destacada en Ceuta disparou material antidisturbios á auga durante o intento de entrada en España dun grupo de inmigrantes no que morreron polo menos 11 persoas o pasado xoves, pero asegurou que «non hai relación causa efecto» entre esta práctica e as mortes.\nFernández Díaz, que comparece a petición propia e a instancia de diversos grupos parlamentarios para dar conta dos detalles da traxedia, leu o resultado do «informe exahustivo» que respecto diso, fíxolle chegar a Garda Civil. Un relato segundo o cal, disparouse material antidisturbios sobre augas españolas cando os inmigrantes aínda estaban no lado marroquí a fin de marcar o perímetro fronteirizo no mar. «As accións de contención e rexeitamento levadas a cabo pola Garda Civil fórono polo emprego racional de medios antidisturbios regulamentarios, sempre en augas nacionais, por persoal instruído e seguindo os criterios de oportunidade, congruencia e proporcionalidade, polo que quedan enmarcados no uso lexítimo da forza», sinalou.\nEn canto ás supostas devolucións en quente dos estranxeiros que alcanzaron a praia de Ceuta, Fernández Díaz explicou que non pode considerarse como tal porque os estranxeiros non chegaron a superar o cordón que despregaron na beira os axentes da Garda Civil, delimitando o territorio nacional ante o risco que suporía facelo na auga. Xa que logo, foron entregados ás forzas marroquís sen ter entrado en España, así que non aplica, segundo dixo, a Lei de Estranxeiría.\nAchado outro cadáver en Ceuta que eleva a 12 os inmigrantes mortos\nTrátase tamén dun home duns 25 a 30 anos e carente de documentación para acreditar a súa identidade\nOs axentes do Servizo Marítimo da Comandancia da Garda Civil de Ceuta atoparon esta tarde o cadáver doutro inmigrante subsahariano en augas españolas, o que eleva a 12 o número de mortos na avalancha á fronteira da cidade autónoma a pasada semana.\nSegundo informou a Delegación do Goberno, o achado produciuse ás 17.15 horas a uns 20 metros da beira na praia do Tarajal, o mesmo lugar onde foron localizados os outros dous cadáveres que chegaron a augas españolas. Os outros nove foron rescatados en Marrocos. Nesta ocasión, trátase tamén dun home duns 25 a 30 anos e carente de documentación para acreditar a súa identidade.\nOs axentes do Servizo Marítimo da Garda Civil manteñen o seu dispositivo de procura no mar, tras a avalancha do pasado xoves na fronteira entre Marrocos e Ceuta que terminou en traxedia cando os inmigrantes se lanzaron ao mar para tratar de alcanzar a nado a costa da cidade autónoma española.\nDos doce cadáveres rescatados, nove apareceron en augas marroquís e os outros tres na praia do Tarajal, un o pasado sábado e outro onte, aos que se suma o achado esta tarde.


Moción Día Internacional da muller. « asemblea veciñal mosense\nA poboación feminina mosense tivo, ten e terá un peso e importancia no desenvolvemento tanto social, coma económico e cultural da nosa localidade. O grupo municipal GañaMos polo día internacional da muller e para debate non pleno do 29 de febreiro presenta a seguinte moción:\nO concepto de conciliación incorpórase á linguaxe laboral nas últimas décadas do século XX, consecuencia da demanda xeneralizada da man de obra feminina tras a masiva incorporación das mulleres ao emprego remunerado, sen que a sociedade resolvese a histórica e discriminatoria distribución de tarefas entre sexos.\nA perpetuación da discriminación laboral das mulleres, que segue penalizada nun mercado laboral incapaz de adaptarse a un modelo social igualitario e que serve para forzalas a aceptar peores condicións de traballo, é un gran déficit nas aspiracións de benestar social, que non é máis que a suma do benestar persoal e familiar.\nEste benestar social, evidentemente, ten un custo que debe ser asumido por un Estado que se configura como social e democrático de Dereito, con impostos sobre o capital e os beneficios como forma de redistribuír a riqueza e devolver ás persoas traballadoras a súa contribución á xeración desa riqueza. O que en ningún caso pode seguir ocorrendo é que o benestar nas familias siga recaendo sobre as costas da metade da poboación, só porque teñan a capacidade de procrear.\nAs políticas pactadas polo PP, como a reforma laboral aprobada en 2012 e a altísima taxa de desemprego no noso país xa permitiron podar a maioría dos dereitos e protección legal dos e as traballadoras conquistada ao longo do século XX. Non hai que recorrer a moitas investigacións para saber que, unha vez máis, as principais prexudicadas deste proceso van ser as mulleres.\nOs recortes na loita contra a violencia machista .Estes recortes tiveron e teñen consecuencias directas sobre as vidas e as mortes de todas as mulleres maltratadas e asasinadas, así como de todas as crianzas orfas e infancias destruídas a causa destes recortes por parte do PP dende novembro de 2011.\nO GRUPO DE GAÑAMOS PROPON O PLENO OS SEQUINTES ACORDOS :\nA creación da CASA DA MULLER, espazo que ofreza refuxio indefinido e axuda a aquelas mulleres e crianzas vítimas de violencia machista non Concello.\nEliminación e condena do machismo en todas as actuacións e servizos de competencia municipal, na actividade cultural, e na organización de festexos no Concello.\nMedidas para a promoción da iguade destinadas a toda a cidadanía, obradoiros, formación, difusión escrita, etc. Tendo como obxectivo prioritario que ou Feminismo chegue a todos os fogares e centros de traballo de Mos.\nAmpliación dous recursos persoais e materiais para combater ou machismo neste Concello, aumentando as partidas destinadas á prevención e a atención xurídica, social e psicolóxica das vítimas de violencia machista.\nAtención especial ás mulleres con discriminación múltiple e outros colectivos agredidos pola violencia machista, como persoas con diversidade sexual, migrantes, con diversidade funcional, en situación de desemprego ou dependentes, e non incorrer na vitimización múltiple nos procesos de atención.\nIncrementos dos servicios públicos de coidados (gardarías, centros de día).\nINSTAR O GOBERNO E XUNTA :\nMedidas reais de conciliación laboral e familiar. Solicitamos a derrogación da reforma laboral xa que carece de medidas activas de conciliación familiar, fenda salarial, teito de cristal e outras inxustizas padecidas polas mulleres traballadoras e demandantes de emprego.\nQue a loita contra ou terrorismo machista sexa unha cuestión de estado.\nQue a prevención sexa unha política prioritaria, que inclúa un sistema coeducativo en todos os ciclos, a formación específica para todo ou persoal profesional que intervén nos procesos, os medios de comunicación, a produción cultural e a sociedade civil na loita contra as violencias machistas.\nQue a loita e os recursos inclúan tanto a violencia que exerce a parella ou ex parella como as agresións sexuais, ou acoso sexual non ámbito laboral, a trata con fins de explotación sexual/laboral de mulleres e meniñas e todas as violencias machistas.\nMoción para declarar Mos vila libre de circos con animais.


Anaco Louvante para un ribeirao Cartas al director - La Región | Diario de Ourense y su provincia, fundado en 1910.\n“Se fora a sachar nabos ou rodrigar unha cepa, para colleitar o famoso negrón do Ribeiro, eu faría primores, mais sen pluma todo me saie coma as narices dos monárquicos, que bon coidado tiveron en manter o analfabetismo coma unha xolla preciosa, e así percorremos o mundo a trompicós, toda ista mamarrachada que eu escribo aprendína por acó” (Carta de Cesáreo Mosquera a Iglesias Brage, dende Iquitos, 05.03.1933).\nFará cousa dunhos seis anos, publiquéi nun xornal galego o texto “Un personaxe de lenda”. Facía eu unha reseña de “Alfonso I de la Amazonía, Rei dos Xíbaros”. Unha historia dun aventureiro nado, coma mín, no concello de Avión, terra dunha forte emigración no século pasado. O coñecemento das suas proezas na Amazonía peruana debemolo ao traballo de Maximino Fernández Sendín.\nVeño de rematar a lectura da terceira edición do 2017 da sua obra, xa que é unha edición correxida e aumentada das anteriores. E así é, xa que aporta un grande traballo documentado e riguroso. O groso do debandito traballo atópase no “Fondo Documental de Iglesias Brage”, custodiado no Arquivo do Reino de Galicia, sito no xardín romántico de San Carlos, en A Coruña.\nDiste fondo destaca a abondosa correspondencia entre Cesáreo Mosquera e o afamado aviador. Grazas a esa correspondencia, chegamos a coñecer a Alfonso Graña, que reinou máis dunha década nas tribus dos aguarunas e os huambises. Mosquera non somentes da a coñecer a Alfonso Graña, se non que aporta inxentes datos da frora e fauna daquela ampla selva, e que poidera ser de utilidade pra a pretendida “Expedición de Iglesias Brage ao Amazonas”, cuns fins centíficos e antropolóxicos.\nMosquera foi dos moitos emigrantes transoceánicos que partira fuxindo da miseria e do analfabetismo na Galicia, durante a Restauración, nos primeiros anos do pasado século. Chegóu dende a súa aldea Costeira (Ribadavia) a Brasil atraído pola riqueza que xeneraba a explotación do caucho. Dita ilusión o levaría ata Iquitos na selva amazónica no Perú. Alí adicóse ao oficio de barbeiro, e logo abriría unha importante librería, “Amigos del país”, que se convirtiría nun importante lugar de encontro da colonia española naquela vila. Home de inquedanzas culturáis, distiribuidor da prensa española, masón e republicano confeso. Da súa máquina de escribir xurdiría a correspondencia con Iglesias Brage, así como da sua cámara fotográfica as imaxes que hoxe forman parte da historia que el relata. Mantivo tamén correspondencia con Jiménez de Asúa, ex ministro de Xustiza da II República, xa exiliado en Buenos Aires (Ficheiros da Fundación Pablo Iglesias).


La casa de la Troya (filme de 1925).\nOutros pioneiros foron Xosé Gil (Miss Ledyia, 1916) ou José Signo (La tragedia de Xirobio, 1930). Neses anos ródanse tamén outros filmes ambientados en Galicia como La casa de la Troya e aparecen tamén obras de directores estranxeiros como Carmiña, flor de Galicia realizada polo italiano Rino Lupo, aínda que os interiores se realizaron no Porto, ou Odio, do norteamericano Richard Harlan, rodada en Combarro.\nDende a Guerra Civil a 1975Editar\nDesde 1975 á actualidadeEditar\nEn 1984 nacen as I Xornadas de Cine e Vídeo de Galicia do Carballiño dirixidas por Miguel Anxo Fernández Fernández, un lugar de encontro que intermitentemente durante anos serviu para presentar as reflexións do sector audiovisual galego. M.A. Fernández foi un dos máis incansables divulgadores das creacións galegas, daquela conducía un programa de cine na TVG e logo fíxose empresario de salas cinematográficas. Esa labor divulgativa continúa con Eduardo Galán Blanco (Ferrol, 1957) director do espazo DeZine da TVG, crítico e programador de cinema da Televisión de Galicia.\nO 25 de xullo de 1985 comezan as emisións da canle galega, a Televisión de Galicia (TVG) que abren unha vía de expansión empresarial e laboral para o sector audiovisual en Galicia. Auxe e expansión dunha industria de dobraxe con gran cantidade de actores moitos deles agora actores das series de ficción galegas. É o caso de Tacho González presentador e actor, un dos primeiros que saíu destacado na IMDb pola súa participación na serie internacional Queen of Swords -2000- . Luís Tosar (Lugo, 1971) o actor galego de máis renome na actualidade tamén pasou pola ficción en TV, no seu caso en Mareas vivas.\nAsociación Galega de Produtoras IndependentesArquivado 02 de decembro de 2020 en Wayback Machine. (AGAPI).\nTraído desde "https://gl.wikipedia.org/w/index.php?title=Cinema_de_Galicia&oldid=5948381"\nÚltima edición o 1 de xaneiro de 2022 ás 12:48\nA última edición desta páxina foi o 1 de xaneiro de 2022 ás 12:48.